Document ID: 32006R0576

ΚΑΝΟΝΙΣΜΌΣ (ΕΚ) αριθ. 576/2006 ΤΗΣ ΕΠΙΤΡΟΠΉΣ
της 7ης Απριλίου 2006
για την τροποποίηση του κανονισμού (ΕΚ) αριθ. 1433/2003 σχετικά με τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά ταμεία, τα επιχειρησιακά προγράμματα και ταμεία και τη χρηματοδοτική ενίσχυση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 48,
Εκτιμώντας τα ακόλουθα:
(1)
Το σημείο 2 του παραρτήματος Ι του κανονισμού (ΕΚ) αριθ. 1433/2003 της Επιτροπής (2) καθορίζει ότι το ειδικό κόστος για βιολογική, ολοκληρωμένη ή πειραματική παραγωγή, βιολογικά προϊόντα φυτοπροστασίας, περιβαλλοντικά μέτρα, συμπεριλαμβανομένου του κόστους που απορρέει από την περιβαλλοντική διαχείριση των συσκευασιών και μέτρα βελτίωσης της ποιότητας, συμπεριλαμβανομένης της χρησιμοποίησης μικκυλίου και φυτών προς φύτευση που έχουν πιστοποιηθεί, σπόρων προς σπορά των κατηγοριών «βασικοί σπόροι» και «πιστοποιημένοι σπόροι» μπορεί να θεωρηθεί ως προαιρετικό επιλέξιμο μέτρο στο πλαίσιο των επιχειρησιακών προγραμμάτων για μέγιστη περίοδο δέκα ετών ανά ενέργεια.
(2)
Η πείρα έδειξε ότι υπήρξε μεγάλο ποσοστό χρησιμοποίησης των μέτρων αυτών από τις οργανώσεις παραγωγών στα περισσότερα κράτη μέλη. Οι εν λόγω οργανώσεις παραγωγών έλαβαν πλήρως υπόψη τους τις ανησυχίες σχετικά με το περιβάλλον και την ποιότητα στα επιχειρησιακά τους προγράμματα. Ως εκ τούτου, κρίνεται σκόπιμο να καταργηθεί ο υφιστάμενος χρονικός περιορισμός των δέκα ετών ανά ενέργεια για τα μέτρα αυτά.
(3)
Συνεπώς, ο κανονισμός (ΕΚ) αριθ. 1433/2003 πρέπει να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο σημείο 2 του παραρτήματος Ι του κανονισμού (ΕΚ) αριθ. 1433/2003, οι εισαγωγικές λέξεις του πρώτου εδαφίου αντικαθίστανται από το ακόλουθο κείμενο:
«2.
Ειδικό κόστος για:».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Απριλίου 2006.

Labels: 17
19
5
20
6
15